Gajdoš, Peter, minister obrany SR (2018-06-21):
Vážený pán poslanec, v prvom rade je však potrebné niektoré vaše tvrdenia uviesť na správnu mieru. Žiadosti o agrodotácie sa nepodávajú v digitálnej podobe prostredníctvom systému GSAA. Rok 2018 priniesol pre poľnohospodárov podávanie niektorých príloh k jednotlivým žiadostiam o tzv. priame podpory, tzv. priame platby a neprojektové opatrenia Programu rozvoja vidieka Slovenskej republiky rok 2014 – 2020 významnú zmenu. Prvýkrát v histórii totiž muselo 100 % žiadateľov predložiť grafické prílohy a zoznamy poľnohospodárskych pozemkov k jednotlivým žiadostiam na tzv. priame podpory výlučne v elektronickej podobe. Aplikácia na geopriestorovú žiadosť a o podporu v tej skratke GSAA pre zakresľovanie hraníc užívania výrazne zjednodušuje podávanie uvedených žiadostí. Pre úplnosť je potrebné uviesť, že po prihlásení sa do aplikácie sa minuloročným žiadateľom automaticky zobrazia hranice užívania podľa nimi nahlásených dielov pôdnych blokov z predošlého roku až na úrovni parciel. Zaznačenie hraníc užívania v online prostredí pritom poskytuje niekoľko výhod, predovšetkým automatické generovanie zoznamov poľnohospodárskych pozemkov pre jednotlivé schémy a opatrenia priamych podpôr, automatický výpočet výmer vrstiev Programu rozvoja vidieka Slovenskej republiky za uvedené roky 2014 – 2020, ako aj tzv. pravidiel krížového plnenia a prvkov v oblasti ekologického záujmu, potrebných na korektné vyplnenie zoznamu poľnohospodárskych pozemkov a zoznamu poľnohospodárskych pozemkov v oblasti ekologického záujmu. Aplikácia GSAA tiež zobrazuje spoločné hranice užívania so susedným žiadateľom. Systém obsahuje funkciu, ktorá oznámi žiadateľom výsledky takzvaných, takzvanej predbežnej krížovej kontroly a poľnohospodári budú mať možnosť odstrániť nezrovnalosti a prekryvy sami, čo má prispieť k znižovaniu počtu nezrovnalostí po riadnej krížovej kontrole. Do stanoveného termínu podalo žiadosti 97,23 % poľnohospodárov z roku 2017 a čo je dôležité, elektronické grafické prílohy pokryli až 99,66 % plochy výmery v roku 2017. Oproti minulému roku rezort aplikáciu GSAA výrazne technicky vylepšil. Došlo k zlepšeniu funkcionalít, zvýšila sa stabilita aplikácie a prevádzkovateľ tiež vykonal opatrenia na zvýšenie záťaže pri nadmernom počte súčasne prihlásených používateľov. Reálna dostupnosť aplikácie v praxi dosiahla hranicu 99,7 %, takže používatelia neboli prakticky vôbec limitovaní jej používaním. K otázke je potrebné uviesť, že v zmysle platnej legislatívy Európskej únie sa rezort rozhodol od roku 2018 dobrovoľne zaviesť systém tzv. predbežných kontrol, vďaka ktorému, ako som, ako bolo uvedené, žiadatelia získajú informácie o prípadnom nesplnení povinností a vďaka ktorému budú môcť meniť svoju žiadosť o pomoc a žiadosť o platbu a tak predísť k zníženiu a administratívnym sankciám. Legislatíva Európskej únie tiež stanovuje nasledovné, keďže uvedený systém vychádza z využívania aplikácie GSAA, možno ho uplatniť iba vtedy, ak sa v členskom štáte Európskej únie mechanizmus GSAA plne uplatňuje. Výsledky predbežných kontrol sa oznámia žiadateľovi do 26 kalendárnych dní po márnom uplynutí termínu na predloženie jednotnej žiadosti. Ak bol žiadateľ informovaný o výsledkoch predbežných kontrol, tento žiadateľ môže zmeniť jednotnú žiadosť alebo žiadosť o platbu s cieľom zahrnúť všetky potrebné opravy v súvislosti s jednotlivými pozemkami v súlade s výsledkami uvedených krížových kontrol v prípade, že z nich vyplynulo neplnenie povinností. Zmeny na základe predbežných kontrol oznámi platobnej agentúre najneskôr do 35 kalendárnych dní po konečnom termíne predloženia jednotnej žiadosti. S cieľom zamedziť odlišnému obchá..., pardon, zaobchádzaniu s poľnohospodárskymi, pardon, s poľnohospodármi z rovnakého členského štátu je však možné zverejniť uvedené informácie až po márnom uplynutí vyššie uvedených lehôt. V súvislosti s rokom podávania žiadostí 2018 je tiež nevyhnutné zabezpečiť úplnú administráciu (zaznievanie zvukov časomeru) žiadostí podaných v tomto roku. V súvislosti s rokom podávania žiadostí 2016, 2017 možno predpokladať zverejnenie uvedených informácií po 30. júni. Ďakujem za pozornosť. Skončil som.